Premissa salutacione etc. Erbar vnde duchtige Diderick, juwer erbarheiden gutliken vogen irkennen wodanewysz vnse jnwonersche, Kerstine genant, vor vns irschenen is, klegeliken irkennende geuen, se van eynem Arnd geheten tiegen jw iamerliken vnde vnschuldichliken bosecht sall wesen, se ghenen echten man gehat hefft, van der wegen juwe erbarheit or sall genamen hebben ore gudere vnde wolvart, alsz se vns vnderrichtet hefft; dar up wy juwe erbarheit gutliken don weten, vor vns irschenen syn dusse nagescreuen twe framelude alsz Merten Nopa vnde Bertold Berntsszon vnde hebben vor vns to Gode vnde synen hilgen gesworen vnde wargemaket, dat de frowe vorbenomet, alsz Kerstine, eynen echten vnde rechten man tor ee hefft gehadt, Mathias arbeydesman genant, vnde nu ym voriare vorgangen hir tor stede in God vorstoruen is. Vnde wante dan sodane tuchnisse vor vns warmaket vnde gescheen is so bouenscreuen, so tuge wy dat vortan vor alszweme. Worvmme, erbar Diderick, gunstige gude frunt, syn mit gantzer andacht vnse fruntlike bede vmme der rechtuerdicheit willen, sodaner frouwen Kerstinen erbenomet ore armoedt vnde gudere, er affhendigh gemaket, willen weddervmme tokeren, er bohulplik vnde forderlik to wesende vnde van der wegen vnser milden bede geneten moge, vordene wy vmme juwe erbarheit vnde den juwen yme geliken off groteren, wor wy mogen, allewege gerne, de sulue Gode almechtich gesunth vnde lange wolfarendes beuolen sy. Gescreuen [etc.]